Штефан Чакан

плакети з нагоди 20. и 40. рочнїци новинох (1965. и 1985. року) 

награда Шветлосци  Микола Кочиш (1984)
Штефан Чакан (*10. април 1922—†23. май 1987), инженєр аґрономиї, новинар, редактор, просвитни, дружтвено-политични и културни роботнїк.

 Биоґрафия 

Штефан Чакан ше народзел 10. априла 1922. року у Руским Керестуре, як пияти по шоре спомедзи осемцох братох, спомедзи котрих штирме одросли кед 1935. року остали без мацери. Оцец Михал ше по други раз оженєл и зоз другу жену мал ище сина и дзивку, та у фамилиї одрастали шесцеро дзеци.

Штефан основну школу закончел у Руским Керестуре, а штредню у Кули и Сомборе, дзе матуровал 1941. року. Високу польопривредну школу закончел у Мадяроваре (Мадярска), а диплому верификовал на Польопривредним факултету у Земунє.

Од 1945. року Штефан Чакан робел у нашей першей ґимназиї як професор биолоґийних предметох и у исти час од конца мая 1945. року, як член Редакцийного колеґиюма участвовал у пририхтованю першого числа новинох Руске слово, чий пошвидко постал и главни и одвичательни редактор, як и редактор Руского народного календара за 1946. рок и першого числа часопису за руски дзеци Пионирска заградка. Преложел на наш язик и даскельо школски учебнїки з обласци биолоґиї и хемиї.

Штефан Чакан бул оженєти з учительку Елену (Єлену) Кишґецийову з Бачкого Петровцу, зоз хтору мал трох синох: Мирослава, Штефана (Стевана) и Ивана.

У чаше од 1955. по 1966. рок вон службовал у Беоґрадзе, перше у видавательней хижи Задружна књига, вец у Скупштини Беоґрада, потим у Заводу за планованє СР Сербиї, та як совитнїк за статкарство и поживову индустрию Републичней привредней комори СР Сербиї, же би од 1966. року почал робиц у Рускей редакциї Радио Нового Саду як редактор емисийох за валал, а од 1972. року знова у Редакциї новинох Руске слово у Новим Садзе, одкаль пре хороту 1978. року пошол до инвалидскей пензиї.

 Литературна и новинарска дїялносц 

Такой по Другей шветовей войни почал писац приповедки и писнї, алє найвекши успих посцигнул як баснописатель. Обявени му два кнїжки баснох у виданю НВУ Руске слово. Перша кнїжка Басни вишла 1971. року и за ню Штефан Чакан достал Невенову награду. Друга кнїжка под назву Басни 2 вишла 1986. року.

Свойо литературни роботи Штефан Чакан обявйовал у Пионирскей заградки, Литературним слове, Шветлосци и Народним календаре, а рижни статї на сербским язику у Летопису Матици сербскей, часописох Jутро и Ветеринарски гласник и публикацийох котри видавала Задружна књига.

За свою дружтвену роботу Штефан Чакан достал вецей припознаня, медзи нїма и тоти з НВУ Руске слово: два памятни плакети – з нагоди 20-рочнїци и 40-рочнїци новинох (1965. и 1985. року) и награда Шветлосци под назву Микола Кочиш 1984. року.

Як пензионер жил у Новим Орахове, а умар у суботицким шпиталю 23. мая 1987. року, а поховани є у Новим Орахове 24. мая.
alt=Штефан Чакан у нащиви НВУ Руске слово|thumb|374x374px|Дюра Латяк, Мирон Канюх, Штефан Чакан, Мелания Павлович и Дюра Папгаргаї
Єдна улїчка у Новим Орахове ноши його мено.  

 Литература 

 Др Юлиян Тамаш: История рускей литератури, Завод за уџбенике и наставна средства – Београд, 1997, б. 154-157 и 622-624.

 Дюра Латяк: Штефан Чакан (1922-1987), Народни календар 1988, Руске слово, Нови Сад, 1987, боки 175-176.

 Штефан Чакан: Басни: Призначка о писательови, НВУ Руске слово, Нови Сад, 1971, боки 7-8.
 Chakan Shtefan. See Literature: Vojvodina; Ruske slovo, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, ISBN 0-8020-3556-3, p. 65.


 Вонкашнї вязи 

 Ирина Папуґа Означена 100 рочнїца од народзеня Штефана Чакана, Радио Телевизия Войводина, 12. април 2022.

 Юлиян Пап, 95 роки од народзеня и 30 роки шмерци Штефана Чакана (1922–1987), Studia Ruthenica, Дружтво за руски язик, литературу и културу, ч. 22, 2017, б. 176-180.

Катеґория:Руснаци у Сербиї
Катеґория:Керестурци
Катеґория:Новинаре
Катеґория:Редакторе
Катеґория:Аґрономе
Катеґория:Дїяче у просвити
Катеґория:Дружтвено-политични активисти
Катеґория:10. април
Катеґория:Народзени 1922
Катеґория:23. май
Катеґория:Умарли 1987